Source: https://manueldelia.com/mt/2018/10/il-qorti-kostituzzjonali-tal-appell-tikkonferma-li-l-gvern-kiser-id-drittijiet-fundamentali-tal-familja-caruana-galizia/
Timestamp: 2020-08-12 06:07:04+00:00
Document Index: 394102

Matched Legal Cases: ['Qorti ', 'Qorti ', 'Qorti ', 'Qorti ', 'qorti ', 'Qorti ', 'Qorti ', 'qorti ', 'Qorti ', 'qorti ', 'qorti ']

Il-Qorti Kostituzzjonali tal-Appell tikkonferma li l-gvern kiser id-drittijiet fundamentali tal-familja Caruana Galizia - Manuel Delia
Il-Qorti Kostituzzjonali tal-Appell tikkonferma li l-gvern kiser id-drittijiet fundamentali tal-familja Caruana Galizia
2018-10-08T13:10:36+02:00Fri, 5th Oct '18, 10:35|0 Comments
Il-Qorti Kostituzzjonali tal-Appell ikkonfermat sentenza ta’ l-ewwel Qorti li kienet iddikjarat li l-fatt li Silvio Valletta tħalla jmexxi l-investigazzjoni dwar l-assassinju ta’ Daphne Caruana Galizia jammonta għal ksur tal-Konvenzjoni Ewropea tad-Drittijiet tal-Bniedem. Din is-sentenza kkonfermat ukoll is-sentenza tal-ewwel qorti li kienet ordnat it-tneħħija ta’ Silvio Valletta mill-investigazzjonijiet.
Il-Qorti komposta mill-Prim Imħallef Joseph Azzopardi u mill-Imħallfin Giannino Caruana Demajo u Noel Cuschieri qalet li l-fatt li Silvio Valletta hu miżżewweġ lil ministru tal-gvern u huwa wkoll membru tal-bord tal-FIAU għandu jeskludieh mill-investigazzjonijiet dwar l-assassinju għar-raġuni li l-presenza tiegħu tista’ sservi ta’ xkiel għall-isforzi biex jinstab min kien il-moħħ wara l-qtil politiku.
Il-Qorti iżda ħassret dik il-parti tas-sentenza tal-ewwel qorti li kienet ordnat li l-investigazzjonijiet li Silvio Valletta kien leħaq għamel għandhom jiġu riveduti.
Is-sentenza importanti mogħtija llum mill-ogħla Qorti Maltija tikkonferma dak li sostniet il-familja Caruana Galizia fis-sens li Artiklu 2 tal-Konvenzjoni — id-dritt għall-ħajja — inkiser mill-gvern ta’ Malta. Naturalment id-dritt għall-ħajja huwa dritt mill-aktar fundamentali li huwa mħares mill-Konvenzjoni.
Meta l-familja Caruana Galizia għall-ewwel darba wriet l-intenzjoni li tħares drittijietha fil-qorti u xandret parir legali li jgħid li l-gvern ta’ Malta kien qed jikser il-Konvenzjoni Ewropea, il-gvern tgħidx kemm tkaża kemm biha kif ukoll bl-avukati tagħha.
Din is-sentenza tagħti raġun lill-familja Caruana Galizia li mill-ewwel insistiet li l-investigazzjonijiet dwar l-assassinju ta’ Daphne Caruana Galizia għandhom ikunu ħielsa mill-indħil politiku u li m’għandhomx ikunu mmexxijin minn min jista’ jkun motivat favur li ma jinstabx tarf tal-każ.
Meta xehed quddiem l-ewwel qorti, Silvio Valletta stess kien qal li ma setax jeskludi li persuna li hi politikament esposta – bħal ma fil-fatt huwa hu – setgħet kellha x’taqsam mal-assassinju politiku li seħħ sena ilu.
Minkejja din l-ammissjoni, il-gvern baqa’ jinsisti li Silvio Valletta għandu jkompli jmexxi l-investigazzjoni u fil-fatt appella mis-sentenza tal-ewwel qorti li kienet ordnat it-tneħħija tiegħu. Dik is-sentenza issa ġiet konfermata.
Jason Azzopardi, Therese Comodini Cachia u Eve Borg Costanzi deheru għall-familja Caruana Galizia.
Edward Scicluna, jaqaw ma kontx moħħok hemm?
Ġejja u sejra, l-ġarra tal-għalliema fl-aħħar inkisret